Virallinen lehti nro C 402 , 22/12/1998 s. 0034



KIRJALLINEN KYSYMYS P-0788/98 esittäjä(t): Glyn Ford (PSE) komissiolle (5. maaliskuuta 1998) Aihe: Jalkapallon maailmanmestaruuskilpailujen pääsylippujen myynti Ottaen huomioon komission antaman vastauksen aikaisemmin esittämääni kysymykseen E-0029/98(1) pääsylippujen myynnistä, onko komissio tietoinen siitä, että maailmanmestaruuskilpailut pidetään itse asiassa tämän vuoden kesäkuussa? Muistaako komissio Italiassa vuonna 1990 järjestettyjen kilpailujen jälkeen antamaansa tiedonantoa ja vastausta toiseen kysymykseen, joka esitettiin valmismatkoista (P-3480/95)(2)? Voisiko komissio selittää, miksi se ei ryhdy pikaisesti toimenpiteisiin Ranskaa vastaan pääsylippujen jakoa koskevassa asiassa, koska ongelmat ilmenivät jo ensimmäisen kerran kesäkuussa 1997? Aikooko komissio ilmoittaa välittömästi kansainväliselle jalkapalloliitolle (FIFA), joka on puuttunut pääsylippujen myyntiin, että FIFA ja Ranskan viranomaiset eivät ole EU:n lainsäädännön ulottumattomissa? Komission jäsenen Karel Van Miertinkomission puolesta antama täydentävä vastaus (18. kesäkuuta 1998) Komissio voi nyt täydentää 8. huhtikuuta 1998 antamaansa vastausta(3) seuraavilla tiedoilla. Arvoisa parlamentin jäsen voi olla varma siitä, että komissiossa ollaan täysin tietoisia jalkapallon maailmanmestaruuskilpailujen alkamisesta kesäkuussa 1998. Saatuaan tammikuussa 1998 kuulla vaikeuksista, joita monet jalkapallojoukkueiden kannattajat kohtasivat pyrkiessään hankkimaan lippuja suoraan Ranskan järjestelykomitealta CFO:lta, komissio katsoi, että oli ensisijaisen tärkeää pyrkiä varmistamaan, että kaikki jäljellä olevat myymättömät liput myytäisiin yksinomaan Ranskan ulkopuolella asuville unionin kansalaisille ketään syrjimättä. Parlamentin jäsen on varmaankin tietoinen siitä, että CFO vastasi tämän vuoden maaliskuussa kielteisesti kyseiseen komission pyyntöön ja ilmoitti sen sijaan myyvänsä kaikki jäljellä olevat liput yhtä lailla Ranskassa kuin sen ulkopuolella asuville kannattajille ketään syrjimättä. Vaikka tästä päätöksestä oli etua joillekin Ranskan ulkopuolella asuville kannattajille, on syytä epäillä, ettei se tarjonnut riittävää korvausta niille, joilta evättiin mahdollisuus lippujen hankkimiseen aiemmin noudatettujen syrjivien myyntijärjestelyjen vuoksi. Komission yksiköitä on näiden järjestelyiden vuoksi kehotettu aloittamaan virallisen oikeudenkäynnin kilpailun järjestäjiä vastaan. Tästä syystä kilpailun järjestäjiltä CFO:lta ja kansainväliseltä jalkapalloliitolta (FIFA) on äskettäin pyydetty lisätietoja, jotta kyseisen syrjivän toiminnan laajuus voitaisiin määritellä yksityiskohtaisemmin. Parlamentin jäsen väittää, että komissio on viivytellyt aloittaessaan toimenpiteitä Ranskassa noudatettuja syrjiviä myyntijärjestelyjä vastaan. Komissio huomauttaa ilmoittaneensa CFO:lle maaliskuussa 1997, neuvoteltaessa matkanjärjestäjien vastuulla olevista lipunmyyntijärjestelyistä, että järjestelyt, joiden mukaan lipunostajien edellytetään todistamaan asuvansa Ranskassa, ovat syrjiviä eikä niitä näin ollen voida hyväksyä. Lisäksi CFO:n ilmoitettua komissiolle tammikuussa 1998, että henkilöitä, jotka halusivat hankkia lippunsa suoraan järjestelykomitealta, oli vaadittu esittämään osoite Ranskassa, komissio ryhtyi pikaisesti toimenpiteisiin lopettaakseen kyseisen syrjivän toiminnan. Parlamentin jäsen viittaa myös komission vastaukseen hänen esittämäänsä kirjalliseen kysymykseen P-3480/95(4), joka koski jalkapallojoukkueiden kannattajille myytäviä valmismatkoja. Komissio toistaa kyseisessä vastauksessa esittämänsä aikomuksen taata mahdollisuuksien mukaan sen, että urheilutapahtumiin myytävien lippujen myynnissä ja jakelussa noudatetaan täysin yhteisön kilpailusääntöjä. (1) EYVL C 223, 17.7.1998, s. 89. (2) EYVL C 137, 8.5.1996, s. 14. (3) EYVL C 310, 9.10.1998, s. 130. (4) EYVL C 137, 8.5.1996.